Roek bevind hom in 'n virtuele wêreld waarin alles moontlik is: Letters swenk en draai om hom soos 'n swerm bye, 'n goudvis en 'n Siamese kat voer 'n diep gesprek oor fraktale, 'n reuse-waterskilpad swem met kragtige hale deur die sterrehemel, 'n beeldhouer kap die figuur van 'n pragtige meisie uit 'n blok grys marmer en hoe verder hy vorder, hoe meer deursigtig word sy.
Om deur die gat van chaos te ontsnap, moet Roek die tien sye van 'n dekagoon met sy eie stories voltooi. Met elke storie kom daar 'n steentjie aan die storiehangertjie om sy nek by en bring sy vreemde en soms vreesaanjaende reis hom nader aan die Tuin van Orde.
Tematies is Groete van die hiëna 'n verwikkelde roman. Die leser kry insae in die hoofkarakter se chaotiese onbewuste waar komplekse gesinsverhoudinge, die vrees vir mislukking, onsekerheid rondom 'n eie identiteit en die onvermoë van die anti-held om by sy portuurgroep in te pas, voorop staan.
Crocuta, Roek se begeleier deur die wêreld van die onbewuste, blyk uiteindelik sy ander self te wees. Dit is dan ook hy wat Roek voor 'n keuse stel: Hy kan van die dak afspring en so kies vir die Tuin van Ewige Orde, of hy kan hom onttrek aan die reële wêreld en so vir ewig sy eie gevangene wees in die Paleis van Chaos.
Groete van die hiëna is 'n kragtoer in fantasie en kreatiwiteit. Dit bied 'n leesavontuur vir die gesofistikeerde tienerleser sowel as die volwasse leser wat glo in die skeppende en helende krag van woorde.